
	KOMMISSIONEN FOR DE EUROPÆISKE FÆLLESSKABER


Bruxelles, den 6.11.2007

KOM(2007) 658 endelig
 
Forslag til

RÅDETS AFGØRELSE

om principperne, prioriteterne og betingelserne for tiltrædelsespartnerskabet med Kroatien og om ophævelse af afgørelse 2006/145/EF
(forelagt af Kommissionen)

BEGRUNDELSE

Det Europæiske Råd tilsluttede sig på mødet i Thessaloniki den 19. og 20. juni 2003 "Thessaloniki-dagsordenen for det vestlige Balkan", hvorved partnerskaberne blev indført som et middel til at virkeliggøre det europæiske perspektiv for landene på det vestlige Balkan.

Den 20. februar 2006 vedtog Rådet det reviderede tiltrædelsespartnerskab for Kroatien, som var baseret på det forslag, Kommissionen forelagde den 9. november 2005. Dette partnerskab indeholdt prioriteter på kort og mellemlang sigt. Prioriteterne på kort sigt forventes opfyldt på et til to år.

Kommissionen mener derfor, at det er hensigtsmæssigt at forelægge et forslag til et ajourført partnerskab for Kroatien. Det reviderede partnerskab tager udgangspunkt i bestemmelserne i Rådets forordning (EF) nr. 533/2004 af 22. marts 2004 og tager højde for den udvikling, der er beskrevet i statusrapporten for 2007. De prioriteter, der er opført i dette partnerskab, er blevet udvalgt på det grundlag, at det er realistisk at forvente, at Kroatien kan indfri dem fuldt ud eller sikre en væsentlig udvikling i løbet af de næste par år.

Som følge af tiltrædelsespartnerskabet skal de kompetente myndigheder i Kroatien udarbejde en plan med angivelse af tidsfrister og de foranstaltninger, som Kroatien agter at træffe til formålet. Kommissionen følger løbende med i, hvordan gennemførelsen af prioriteterne skrider frem.

Prioriteterne i tiltrædelsespartnerskabet danner grundlag for programmeringen af Fællesskabets finansielle bistand, som fortsat vil blive ydet via de relevante finansielle instrumenter, navnlig Rådets forordning (EF) nr. 1085/2006 af 17. juli 2006 om oprettelse af et instrument til førtiltrædelsesbistand (IPA).

Den foreslåede rådsafgørelse har ingen finansielle virkninger. I betragtning af ovenstående opfordrer Kommissionen Rådet til at vedtage vedlagte forslag til Rådets afgørelse.

Forslag til

RÅDETS AFGØRELSE

om principperne, prioriteterne og betingelserne for tiltrædelsespartnerskabet med Kroatien og om ophævelse af afgørelse 2006/145/EF

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 533/2004 af 22. marts 2004 om etablering af partnerskaber inden for rammerne af stabiliserings- og associeringsprocessen
, med senere ændringer, særlig artikel 2,

under henvisning til forslag fra Kommissionen og

ud fra følgende betragtninger:

(1)
Det Europæiske Råd tilsluttede sig på mødet i Thessaloniki den 19. og 20. juni 2003 indførelsen af partnerskaberne som et middel til at virkeliggøre det europæiske perspektiv for landene på det vestlige Balkan.

(2)
I henhold til Rådets forordning (EF) nr. 533/2004 træffer Rådet afgørelse om principperne, prioriteterne og betingelserne for partnerskaberne og om enhver efterfølgende tilpasning af disse. Det siges også i forordningen, at opfølgningen på tiltrædelsespartnerskaberne sikres inden for rammerne af de mekanismer, der er etableret i forbindelse med stabiliserings- og associeringsprocessen, især de årlige statusrapporter. 

(3)
Som opfølgning til det europæiske partnerskab fra 2004 vedtog Rådet den 20. februar 2006 det første tiltrædelsespartnerskab med Kroatien
.

(4)
Den 3. oktober 2005 indledte medlemsstaterne forhandlinger med Kroatien om tiltrædelse af Den Europæiske Union. Udviklingen i forhandlingerne vil afhænge af Kroatiens fremskridt med hensyn til at forberede tiltrædelsen, som bl.a. vil blive målt i forhold til gennemførelsen af tiltrædelsespartnerskabet, som revideres jævnligt.

(5)
Det fremgår af Kommissionens meddelelse "udvidelsesstrategi og vigtigste udfordringer 2006-2007", at partnerskaberne vil blive revideret ved udgangen af 2007.

(6)
Rådet vedtog den 12. juni 2006 forordning (EF) nr. 1085/2006 om oprettelse af et instrument til førtiltrædelsesbistand (IPA)
, som fornyer rammen for den finansielle bistand til førtiltrædelseslandene.

(7)
Det er derfor hensigtsmæssigt at vedtage et revideret tiltrædelsespartnerskab, som ajourfører det eksisterende partnerskab for at fastlægge nye prioriteter for det videre arbejde på grundlag af konklusionerne i statusrapporten fra 2007 om Kroatiens forberedelser på at blive yderligere integreret med Den Europæiske Union.

(8)
For at forberede sig til medlemskabet forventes det, at Kroatien udarbejder en plan indeholdende en tidsplan og specifikke foranstaltninger til gennemførelse af prioriteterne i tiltrædelsespartnerskabet.
(9)
Afgørelse 2006/145/EF bør ophæves -

TRUFFET FØLGENDE AFGØRELSE:

Artikel 1

Principperne, prioriteterne og betingelserne for tiltrædelsespartnerskabet med Kroatien er beskrevet i bilaget.

Artikel 2

Gennemførelsen af tiltrædelsespartnerskabet undersøges og overvåges inden for rammerne af de mekanismer, der er etableret som led i stabiliserings- og associeringsprocessen, og af Rådet på grundlag af årlige rapporter fra Kommissionen.

Artikel 3

Afgørelse 2006/145/EF ophæves.

Artikel 4

Denne afgørelse træder i kraft på tredjedagen efter offentliggørelsen i Den Europæiske Unions Tidende.

Udfærdiget i Bruxelles, den


På Rådets vegne


Formand

BILAG: KROATIEN TILTRÆDELSESPARTNERSKABET 2007
1.
INDLEDNING

Det foreslåede reviderede tiltrædelsespartnerskab er en ajourføring af det første på grundlag af konklusionerne i statusrapporten om Kroatien fra 2007. Heri påpeges nye og eksisterende områder, hvor der bør gøres en indsats. De nye prioriteter er tilpasset landets specifikke behov og forberedelsesniveau og vil om nødvendigt blive ajourført. Kroatien forventes at udarbejde en plan, indeholdende en tidsplan og specifikke foranstaltninger til opfyldelse af tiltrædelsespartnerskabets prioriteter. Tiltrædelsespartnerskabet fastsætter også retningslinjer for finansiel bistand til landet.

2.
PRINCIPPER

Stabiliserings- og associeringsprocessen vil fortsat danne grundlag for de vestlige Balkanlandes tilnærmelse til EU frem til deres fremtidige tiltrædelse. Hovedprioriteterne for Kroatien vedrører landets evne til at opfylde de kriterier, som Det Europæiske Råd fastlagde på sit møde i København i 1993, og betingelserne for stabiliserings- og associeringsprocessen, navnlig dem, som Rådet fastsatte i sine konklusioner af 29. april 1997 og 21.-22. juni 1999, og desuden indholdet af sluterklæringen fra Zagreb-topmødet den 24. november 2000 og Thessaloniki-dagsordenen samt kravene i de rammer for forhandlinger, som Rådet vedtog den 3. oktober 2005.

3.
PRIORITETER

De prioriteter, der er opført i dette tiltrædelsespartnerskab, er blevet udvalgt på det grundlag, at det er realistisk at forvente, at Kroatien kan indfri dem fuldt ud eller sikre en væsentlig udvikling i løbet af de nærmeste få år. Prioriteterne vedrører både lovgivning og gennemførelsen af heraf.

I lyset af behovet for at fastlægge prioriteter er der naturligvis andre opgaver, som Kroatien skal udføre, og som kan blive prioriteter i et fremtidigt partnerskab alt afhængigt af, hvilke fremskridt Kroatien gør på et senere tidspunkt.

Blandt prioriteterne er nøgleprioriteterne opført samlet i begyndelsen af afsnittet nedenfor. Nøgleprioriteterne er ikke opstillet i rangorden.

Nøgleprioriteter

· Det skal sikres, at alle de forpligtelser, som Kroatien har påtaget sig i stabiliserings- og associeringsaftalen, gennemføres korrekt.

· Strategien og handlingsplanen for reform af retsvæsenet skal ajourføres og gennemføres. Reformen af den offentlige sektor skal fremskyndes.

· Anti-korruptionsprogrammet og beslægtede handlingsplaner skal ajourføres og gennemføres, og der skal sikres en mere koordineret og proaktiv indsats for at forebygge, afsløre og retsforfølge korruption, især på højt niveau.

· Forfatningsloven om nationale minoriteter skal gennemføres med særlig vægt på de bestemmelser, der garanterer mindretals adgang til arbejdsmarkedet. Der skal træffes foranstaltninger til en mere gennemgribende indsats over for diskrimination i den offentlige sektor.

· Processen i forbindelse med flygtninges tilbagevenden skal fuldføres. Alle sager om bolighjælpsprogrammer for tidligere lejere og rettighedshavere skal afsluttes endeligt. Alle sager om genopbygning og tilbagelevering af ejendomme skal afsluttes, og der skal igen være mulighed for at anmode om pensions- og andre rettigheder.
· Bestræbelserne på forsoning mellem borgere i regionen skal fortsættes, og der skal arbejdes for at finde endelige løsninger på udestående bilaterale spørgsmål, særlig grænseproblemer.

· 
Kroatien skal fortsat samarbejde fuldt ud med Det Internationale Krigsforbrydertribunal vedrørende det tidligere Jugoslavien og sikre integriteten i de indenlandske sager om krigsforbrydelser.

· Erhvervsklimaet og det økonomiske vækstpotentiale skal forbedres, især ved at sænke subsidierne, omstrukturere store tabgivende virksomheder og øge den effektive udnyttelse af de offentlige udgifter.

Politiske kriterier

Demokrati og retsstatsforhold
Offentlig administration

· 
Kroatien skal fuldt ud gennemføre reformerne af den offentlige forvaltning med hensyn til dennes administrative procedurer og med hensyn til ansættelse, forfremmelse uddannelse og afpolitisering. Forvaltningen af menneskelige ressourcer på alle områder inden for den offentlige forvaltning skal forbedres.
Retsvæsenet

· Der skal ske en betydelig reduktion i antallet af ubehandlede sager ved domstolene, og fristerne for behandlingen af sagerne skal bringes ned på et acceptabelt niveau. 

· Der skal ske en fortsat rationalisering af domstolenes organisation, herunder indførelse af moderne it-systemer.

· 
Der skal etableres et åbent, retfærdigt og gennemsigtigt ansættelses-, evaluerings- og forfremmelsessystem i retsvæsenet, og det faglige niveau skal højnes gennem uddannelse af høj kvalitet, herunder uddannelse i EU-lovgivning.

· Der skal træffes foranstaltninger til at sikre en korrekt og fuldstændig gennemførelse af domstolenes afgørelser.

Antikorruptionspolitik

· Kroatien skal fortsætte med at udvikle regler for adfærd og etik for embedsmænd og valgte repræsentanter samt handlingsplaner for forebyggelse af korruption i de relevante retshåndhævende organer (grænsepoliti, politi, toldvæsen og retsvæsen). Der skal oprettes specialiserede enheder til at bekæmpe korruption i de relevante tjenester og sikres en passende koordination mellem disse, og der skal sørges for, at de får den fornødne uddannelse og tilstrækkelige ressourcer.

· Der skal tages skridt til at sikre, at lovgivningen om bekæmpelse af korruption gennemføres og håndhæves på ensartet vis. Det skal sikres, at de standarder, der er fastsat i internationale instrumenter, overholdes gennem indførelse af passende retlige og administrative foranstaltninger.

· Der skal træffes konkrete foranstaltninger til at øge den offentlige bevidsthed om, at korruption er en alvorlig forbrydelse.

Menneskerettigheder og beskyttelse af mindretal

· Der skal sikres adgang til domstolene og til retshjælp, og der skal stilles de nødvendige budgetmidler til rådighed.

· Respekten for og beskyttelsen af mindretal skal fremmes i overensstemmelse med international lov og bedste praksis i medlemsstaterne.

· Der skal skabes en tolerant holdning til det serbiske mindretal og mindretallet af romaer, ligesom der skal træffes foranstaltninger til at beskytte personer, der tilhører mindretal, der kan være udsat for trusler eller handlinger, der bygger på diskrimination, fjendskab eller vold.

· Kroatien skal fortsætte med at gennemføre strategien og handlingsplanen for beskyttelse og integration af romaer og sikre, at de nødvendige midler er til rådighed, især med hensyn til beskæftigelse, uddannelse og boligforhold.

· Der skal vedtages og gennemføres en omfattende strategi for bekæmpelse af diskrimination.

Regionale anliggender og internationale forpligtelser

· Kroatien skal sikre integriteten i sager om krigsforbrydelser, navnlig ved at sørge for, at den etniske forskelsbehandling af serbere ophører, samt anvendelse af en ensartet standard for strafansvar og forbedret sikkerhed for vidner og meddelere.

· Der skal sikres tilstrækkelig koordination og samarbejde mellem alle relevante centrale og lokale myndigheder om spørgsmål i forbindelse med flygtninges tilbagevenden.

· Der skal gøres fremskridt med hensyn til at få afgjort alle sager om mistede besiddelses- og lejerettigheder med naboer.

· Der skal skabes sociale og økonomiske betingelser for at fremme reintegration af tilbagevendte flygtninge og øge de modtagende lokalsamfunds accept af de tilbagevendte, bl.a. i kraft af regionale udviklingsprogrammer i de berørte områder. 

· Kroatien skal bidrage til at styrke det regionale samarbejde, bl.a. ved at fremme overgangen fra stabilitetspagten til mere regionalt baserede samarbejdsrammer og ved en effektiv gennemførelse af den centraleuropæiske frihandelsaftale (CEFTA).
· Der skal ske en fuld gennemførelse af aftaler med nabolandene, især om bekæmpelse af organiseret kriminalitet, grænseforvaltning og tilbagetagelse, grænseoverskridende samarbejde og retligt og politimæssigt samarbejde, herunder samarbejde om krigsforbrydelser, og der skal indgås sådanne aftaler, hvor dette endnu ikke er sket.

· Gennemførelsen af trepartsaftalen fra juni 2004 skal fortsættes, indtil der er opnået enighed om den beskyttede miljø- og fiskerizone, som Kroatien ensidigt har erklæret. 
Økonomiske kriterier

· Kroatien skal fortsat føre en forsigtig politik på det skattemæssige, monetære og finansielle område med henblik på at fastholde den makroøkonomiske stabilitet, herunder lav inflation, valutakursstabilitet og en yderligere reduktion af de offentlige udgifter i procent af BNP samt af underskuds- og gældskvoten.

· Kroatien skal fortsætte strukturreformerne af de offentlige finanser med henblik på at øge den finanspolitiske gennemsigtighed, forbedre effektiviteten og gennemsigtigheden i forvaltningen af den offentlige gæld og fuldende den planlagte ændring af budgetrapporteringen, så den følger ESA 95-principperne.

· Kroatien skal fortsætte gennemførelsen af den omfattende reform af sundhedssystemet for at undgå nye betalingsrestancer og forbedre omkostningseffektiviteten i sundhedssystemet. Reformen af det sociale sikringssystem skal fortsættes. Kroatien skal sikre den finansielle levedygtighed for pensionssystemets første søjle i kraft af parametriske reformer.

· Det skal fortsat gøres lettere at oprette en virksomhed ved at reducere den tid og de procedurer, der er nødvendige, og ved at reducere omkostningerne herved. Konkursprocedurerne skal forbedres, så virksomhederne hurtigere kan forlade markedet. 

· De institutionelle rammer for privatisering skal forbedres for at sætte skub i privatiseringen af virksomheder, der ejes af statsprivatiseringsfonden. Kroatien skal fortsætte omstruktureringen af tabgivende statsejede virksomheder og jernbanesystemet for at nedbringe antallet af subsidier til virksomhedssektoren som en procentdel af BNP.

· Kroatien skal skabe større incitamenter og større fleksibilitet på arbejdsmarkedet for at øge arbejdsmarkedsdeltagelsen og beskæftigelsesfrekvensen. 

Evne til at påtage sig forpligtelserne ved medlemskab

Kapitel 1: Frie varebevægelser
· Kroatien skal vedtage og gennemføre horisontal rammelovgivning for at fuldende den nødvendige infrastruktur og sikre en adskillelse af opgaverne mellem de forskellige funktioner (regulering, standardisering, akkreditering, metrologi, overensstemmelsesvurdering og markedsovervågning).
· Der skal vedtages og gennemføres en omfattende strategi for gennemførelse af EF-lovgivning for relevante horisontale organisationer (standardisering, akkreditering, metrologi og markedsovervågning) og i individuelle sektorer, og den administrative kapacitet skal øges.

· Der skal vedtages og gennemføres en handlingsplan for overensstemmelse med EF-traktatens artikel 28-30, herunder indførelse af bestemmelser om gensidig anerkendelse.

· Kroatien skal fortsætte overtagelsen af europæiske standarder. Kroatien skal fortsætte forberedelserne på at opfylde medlemskabskriterierne for standardiseringsorganer.

· Kroatien skal fuldende gennemførelsen af direktiver efter den gamle og den nye metode.

Kapitel 2: Arbejdstagernes frie bevægelighed
· Kroatien skal afskaffe alle foranstaltninger, der forskelsbehandler borgere og vandrende arbejdstagere fra EU.

· Kroatien skal styrke de administrative strukturer til koordinering af de sociale sikringsordninger.

Kapitel 3: Etableringsret og fri udveksling af tjenesteydelser
· Kroatien skal fuldende tilpasningen af lovgivningen med gældende lovgivning i EU med hensyn til anerkendelse af faglige kvalifikationer for EU-borgere og ændre eksisterende lovgivning for at afskaffe de resterende krav til nationalitet, sprog, etableringstilladelser eller tilladelser til erhvervsudøvelse for leverandører af tjenesteydelser i EU. 

Kapitel 4: Fri bevægelighed for kapital
· Kroatien skal afslutte indførelsen af en effektiv ordning til bekæmpelse af hvidvaskning af penge, navnlig ved at sikre, at de håndhævende myndigheder er fuldt funktionsdygtige, har tilstrækkelige ressourcer og har god koordination med deres modparter i ind- og udland.

· Der skal gøres yderligere fremskridt med hensyn til at afskaffe de resterende begrænsninger på kapitalbevægelser. Kroatien skal fjerne alle restriktioner på EU-borgeres køb af fast ejendom i overensstemmelse med stabiliserings- og associeringsaftalen og sikre, at alle ansøgninger om tilladelse til at købe fast ejendom, der i mellemtiden er indgivet af EU-borgere, behandles hurtigst muligt.

Kapitel 5: Offentlige indkøb
· Kroatien skal give en organisation for offentlige indkøb til opgave at skabe garanti for en sammenhængende politik og at forestå gennemførelsen på alle områder med relation til offentlige indkøb.

· Der skal vedtages og gennemføres en omfattende strategi med tidsfrister og milepæle for lovgivningsmæssig tilpasning og kapacitetsopbygning inden for alle områder for offentlige indkøb (offentlige kontrakter, koncessioner, offentlig-private partnerskaber) samt for klageprocedurer og -instanser. Kroatien skal styrke klageinstansernes håndhævelsesmyndighed.

Kapitel 6: Selskabsret
· Selskabsloven skal tilpasses til gældende EU-lovgivning, og tilpasningen til direktivet om overtagelsestilbud.

· Regnskabs- og revisionslovgivningen skal tilpasses gældende EU-lovgivning. De relevante institutionelle rammer skal styrkes.

Kapitel 7: Intellektuel ejendomsret
· Kroatien skal fuldende tilpasningen til gældende EU-lovgivning hvad angår copyright og sikre håndhævelsen af intellektuelle ejendomsrettigheder ved at styrke de relevante myndigheders administrative kapacitet. 

· Kroatien skal kunne fremvise tilfredsstillende resultater med hensyn til efterforskning, retsforfølgning og retlig behandling af piratkopiering og varemærkeforfalskning.
Kapitel 8: Konkurrencepolitik
· Kroatien skal vedtage et nationalt omstruktureringsprogram for stålsektoren, som sikrer levedygtigheden og respekten for EU's regler om statsstøtte. Der skal vedtages individuelle omstruktureringsplaner for hvert af de skibsværfter, der er i vanskeligheder, og disse planer skal indarbejdes i et nationalt omstruktureringsprogram i overensstemmelse med EU's regler om statsstøtte.

· Kroatien skal fuldende tilpasningen til EU's statsstøtteregler for skattemæssig støtte og tilpasse alle øvrige resterende støtteordninger, der i den samlede støttefortegnelse er identificeret som værende uforenelige med EU's regler. Regionalstøttekortet skal vedtages.

· Der skal vedtages lovgivningsmæssige foranstaltninger med henblik på en effektiv kartelpolitik, især med hensyn til fastsættelse af bøder og domstolskontrol.

Kapitel 9: Finansielle tjenester
· Kroatien skal fuldende gennemførelsen af gældende EU-lovgivning om kapitalkrav, e-pengeinstitutter, finansielle konglomerater, likvidation og reorganisering, bankregnskaber, filialregnskaber og indskudsgarantiordninger.

· Kroatien skal fuldende tilpasningen med hensyn til solvensmargener, forsikringstilsyn, genforsikring og forsikringsformidling, infrastrukturen på finansmarkedet, investerings- og værdipapirmarkederne.

· Der skal etableres en investorgarantiordning i overensstemmelse med gældende EU-lovgivning. Det skal ved fremlæggelse af resultater kunne dokumenteres, at forsigtighedskravene håndhæves.

Kapitel 10: Informationssamfund og medier
· Kroatien skal fuldende tilpasningen til gældende EU-lovgivning hvad angår e- kommunikation, e-handel, e-signatur, it-sikkerhed og direktivet om fjernsyn uden grænser.

· Der skal sikres en tilstrækkelig administrative kapacitet til at håndhæve gældende EU-lovgivning, især inden for e-kommunikation, og der skal forelægges konkrete resultater med hensyn til håndhævelsen af forpligtelserne for operatører med stærk markedsposition og rettighederne for nye markedsdeltagere på markedet for e-kommunikation, herunder anlægsrettigheder, samhusning og fælles brug af faciliteter.

· Kroatien skal afslutte den planlagte revision af lovgivningen om audiovisuelle medier på grundlag af en offentlig høring for at sikre regulatorisk uafhængighed og skabe et værn mod utilladelig politisk indblanding.

Kapitel 11: Landbrug og udvikling af landdistrikterne
· Kroatien skal styrke de administrative strukturer og den kapacitet, som er nødvendig for at gennemføre politikker for markedsudvikling og udvikling af landdistrikter, herunder også indsamling og behandling af landbrugsdata.

· Der skal etableres en fortegnelse over vindyrkningsarealer i overensstemmelse med EU’s standarder.

· Kroatien skal fortsætte forberedelserne med henblik på at etablere effektive og finansielt sunde betalingsorganer for forvaltning og kontrol af landbrugsfonde, som opfylder EU's krav og internationale standarder for revision.
Kapitel 12: Fødevaresikkerheds-, veterinær- og plantesundhedspolitik
· Kroatien skal sikre en mærkbar forbedring af lovgivningen om fødevaresikkerhed og på det veterinære og fytosanitære område og en styrkelse af de nødvendige gennemførelsesstrukturer, herunder kontrol- og inspektionsorganer.

· Kroatien skal sikre, at der oprettes EU-forenelige ordninger med hensyn til fødevaresikkerhed, veterinære og fytosanitære anliggender, herunder et system til identifikation af dyr og registrering af transporter, behandling af animalske biprodukter, opgradering af landbrugsfødevareindustrien, dyrevelfærd og programmer til kontrol af dyresygdomme, kontrol med dyr og animalske produkter ved grænsekontrolsteder, kontrol med plantesundhed, autorisering af plantebeskyttelsesprodukter og kontrol med restkoncentrationer samt frøkvalitet og kvaliteten af planteformeringsmateriale.

Kapitel 13: Fiskeri
· Kroatien skal styrke den administrative struktur og især inspektionsstrukturen for fiskeripolitikken og forbedre indsamlingen af fangst- og landingsdata.

· Kroatien skal fuldføre oprettelsen af et edb-register over fiskerfartøjer og et satellitbaseret fartøjsovervågningssystem.

Kapitel 14: Transportpolitik
· Kroatien skal fuldføre tilpasningen til gældende EU-lovgivning og øge den administrative kapacitet inden for vejtransport (herunder indførelse af den digitale fartskriver), luftfart og søtransport og desuden transport ad indre vandveje, især med hensyn til navigationssikkerhed og flodinformationstjenester. 

· Der skal vedtages gennemførelseslovgivning for jernbanetransport, især bestemmelser om interoperabilitet og uafhængig tildeling af kapacitet. Der skal offentliggøres en endelig udgave af netvejledningen.

· Kroatien skal gennemføre første fase af aftalen om det fælles europæiske luftfartsområde og ratificere den. 

Kapitel 15: Energi
· Kroatien skal opfylde forpligtelserne i traktaten om energifællesskabet.

· Kroatien skal fortsat styrke den administrative kapacitet og fuldende tilpasningen til gældende EU-lovgivning med hensyn til forsyningssikkerhed, effektiv energiudnyttelse og vedvarende energi, det indre energimarked (elektricitet og gas) og atomenergi.

Kapitel 16: Beskatning
· Kroatien skal fremskynde tilpasningen af skattelovgivningen med gældende EU-lovgivning og skal især være opmærksom på at inkludere frizoner i den territoriale anvendelse af momsordningen, ligesom eksisterende 0-momssatser og den diskriminerende beskatning af cigaretter skal afskaffes, samtidig med at der sker en yderligere harmonisering af punktafgiftssystemet.

· Skatte- og toldforvaltningernes håndhævelseskapacitet skal styrkes væsentligt, især med hensyn til opkrævnings- og kontrolfunktioner og udvikling af de nødvendige it-systemer. Kroatien skal fortsætte arbejdet for en velfungerende og tilstrækkeligt bemandet punktafgiftstjeneste. Desuden skal en række procedurer forenkles og kontrollen styrkes, så skattesnyderi kan retsforfølges effektivt.

· Kroatien skal forpligte sig til at overholde principperne i adfærdskodeksen for erhvervsbeskatning og sikre, at nye skatteforanstaltninger er i overensstemmelse med disse principper.

Kapitel 17: Den Økonomiske og Monetære Union
· Kroatien skal tilpasse de retlige rammer for at sikre centralbanken fuldstændig uafhængighed og gøre det muligt for centralbanken at blive fuldt integreret i Det Europæiske System af Centralbanker.

Kapitel 18: Statistikker
· Kroatien skal styrke det statistiske kontors administrative kapacitet, reformere dets regionale kontorer og forbedre koordinationen med andre producenter af officielle statistikker.

· Kroatien skal fortsat udvikle landbrugs- og erhvervsstatistikker samt makroøkonomiske statistikker.
Kapitel 19: Socialpolitik og beskæftigelse
· Kroatien skal sørge for en yderligere tilpasning til gældende EU-lovgivning og styrke de dermed forbundne administrations- og håndhævelsesstrukturer, herunder arbejdsinspektoraterne i samarbejde med arbejdsmarkedets parter.

· Kroatien skal effektivt gennemføre det fælles memorandum om social integration og, så snart det er vedtaget, det fælles evalueringsdokument om de beskæftigelsespolitiske prioriteringer.
Kapitel 20: Virksomheds- og industripolitik
· Der skal gennemføres en omfattende industripolitisk strategi med særlig vægt på omstrukturering af centrale tabgivende sektorer og individuelle virksomheder, herunder stål og skibsbygning.

Kapitel 21: Transeuropæiske net
· Gas- og el-sammenkoblingerne med nabolandene skal øges.

Kapitel 22: Regionalpolitik og koordination af strukturinstrumenterne
· Der skal vedtages og gennemføres en handlingsplan, der fastlægger klare målsætninger og en tidsplan i relation hertil for at opfylde regulatoriske og operationelle krav, der udspringer af Fællesskabets samhørighedspolitik, og i denne forbindelse skal kapaciteten på centralt, regionalt og lokalt niveau styrkes.

· Der skal sikres en klar ansvarsfordeling, og kapaciteten hos og koordineringen mellem udpegede gennemførelsesmyndigheder/strukturer, herunder lokale myndigheder, skal styrkes.
· Der skal vedtages en regionaludviklingslov.

· Kroatien skal styrke kapaciteten med hensyn til programmering, projektforberedelse, overvågning, evaluering og finansiel forvaltning og kontrol, især i fagministerierne, og gennemføre EU-førtiltrædelsesprogrammerne som forberedelse til Fællesskabets samhørighedspolitik.

Kapitel 23: Retsvæsen og grundlæggende rettigheder 
· Kroatien skal fortsætte med at gennemføre den nationale lovgivning om beskyttelse af persondata i overensstemmelse med gældende EU-lovgivning og sikre en effektiv overvågning og håndhævelse.

· For andre prioriteter henvises til afsnittet om politiske kriterier

Kapitel 24: Retfærdighed, frihed og sikkerhed 
· Kroatien skal fuldende revisionen af central lovgivning for at tilpasse sig Schengen-reglerne og udvide investeringerne på lokalt niveau i form af it-udstyr og yderligere politiuddannelse.

· Kroatien skal fortsætte forberedelserne på at gennemføre Schengen-reglerne ved at øge personalet og uddannelsesniveauet for grænsevagter, ved yderligere at investere i udstyr, bl.a. ved en udvidelse af det nationale informationssystem for grænseforvaltning og ved at sikre dets forenelighed med anden generation af Schengen-informationssystemet (SIS II). Grænsepolitiets administrations- og håndhævelseskapacitets skal forbedres ved at øge samarbejdet mellem forskellige organer.

· Kroatien skal fortsætte tilpasningen til EU's visumpolitik, bl.a. ved indførelse af biometriske identifikatorer i rejsedokumenter og ved at forberede overgangen til visuminformationssystemet.

· Der skal indføres sekundær lovgivning til gennemførelse af asylloven og fremmedloven.

· Det skal sikres, at lovgivningen er forenelig med gældende EU-ret i det retslige samarbejde i civile og strafferetlige spørgsmål, og retssystemets kapacitet til at anvende gældende EU-lovgivning skal styrkes.

Kapitel 25: Videnskab og forskning
· Der skal sikres en tidssvarende kapacitet til at gå i gang med EU-finansierede forskningsprojekter.

· Kroatien skal fortsat iværksætte foranstaltninger for at lette integrationen i det europæiske forskningsområde.

Kapitel 26: Uddannelse og kultur
· Kroatien skal sikre, at der er en tidssvarende kapacitet til at forvalte programmerne vedrørende livslang læring og aktive unge.

· Kroatien skal tilpasse sin lovgivning til gældende EU-lovgivning om ikke-forskelsbehandling mellem EU-borgere og kroatiske borgere med hensyn til adgang til uddannelse og direktivet om uddannelse af migrantarbejderes børn.
Kapitel 27: Miljø
· Kroatien skal fortsætte arbejdet med at gennemføre gældende EU-lovgivning med særlig vægt på affaldsforvaltning, vandkvalitet, luftkvalitet, naturbeskyttelse og integreret forureningsforebyggelse og -kontrol. 

· Kroatien skal vedtage og gennemføre en omfattende plan for at skabe den nødvendige kapacitet og de krævede finansielle ressourcer til at gennemføre gældende EU-lovgivning på miljøområdet. 

· Kroatien skal øge investeringerne i miljøinfrastruktur med særlig vægt på opsamling og behandling af spildevand, drikkevandsforsyning og affaldsforvaltning. 

· Kroatien skal begynde at gennemføre Kyoto-protokollen.

· Kroatien skal sikre, at miljøbeskyttelseskrav integreres i fastlæggelsen og gennemførelsen af andre sektorpolitikker, og fremme en bæredygtig udvikling.

Kapitel 28: Forbruger- og sundhedsbeskyttelse
· Kroatien skal yderligere tilpasse sin lovgivning til gældende EU-lovgivning om forbruger- og sundhedsspørgsmål, herunder områder som væv og celler samt tobak, og sikre en tidssvarende administrativ struktur og håndhævelseskapacitet.

· Kroatien skal, hvad mentale sygdomme angår, skabe behandlingsmuligheder i lokalsamfundet som et alternativ til indlæggelse på institutioner og sikre, at der tildeles tilstrækkelige finansielle midler til behandling af mentalt syge.

Kapitel 29: Toldunionen
· Kroatien skal fortsat vedtage lovgivning inden for de begrænsede områder, der kræver yderligere tilpasning, navnlig om ikke-præferentielle oprindelsesregler og anvendelse af gebyrer.

· Kroatien skal anvende toldreglerne på en konsekvent og ensartet måde på alle toldsteder, navnlig når det drejer sig om behandling af toldangivelser, oprindelse, forenklede procedurer, varemærkefalsk og kontroludvælgelse. Kroatien skal sikre moderne og konsekvente procedurer for risikoanalyse på alle toldsteder.

· Kroatien skal på grundlag af en omfattende og sammenhængende strategi gøre tilstrækkelige fremskridt med hensyn til at udvikle alle it-sammenkoblingssystemer.
Kapitel 30: Eksterne forbindelser
· Kroatien skal forberede tilpasningen af alle relevante internationale aftaler med tredjelande og styrke den administrative kapacitet og kontrolkapaciteten med henblik på den fælles handelspolitik.

Kapitel 31: Udenrigspolitik, sikkerheds- og forsvarspolitik
· Kroatien skal styrke gennemførelsen og håndhævelsen af våbenkontrollen og yderligere forbedre kapaciteten til fuld gennemførelse af den fælles udenrigs- og sikkerhedspolitik og den europæiske sikkerheds- og forsvarspolitik.
Kapitel 32: Finanskontrol
· Kroatien skal vedtage og gennemføre lovgivning om offentlig intern finansiel kontrol og dertil knyttede politikker støttet af en tidssvarende gennemførelseskapacitet.

· Kroatien skal sikre rigsrevisionens funktionelle og finansielle uafhængighed ved hjælp af en ændring af de forfatningsmæssige bestemmelser eller ved national lovgivning med tilsvarende virkning samt vedtagelse og gennemførelse af nødvendig ledsagelovgivning.

· Kroatien skal tilpasse sin straffelovgivning til gældende EU-ret med hensyn til beskyttelse af EU's finansielle interesser samt med konventionen om beskyttelse af finansielle interesser og dens protokoller. 

· Der skal oprettes en effektiv koordineringstjeneste, der kan skabe garanti for opfyldelsen af de forpligtelser, der opstår i forbindelse med EF-traktatens artikel 280, stk. 3, og for anvendelse af gældende EU-lovgivning om kontrol og inspektion på stedet, som foretages af Kommissionen, især forpligtelsen til at yde bistand til Kommissionens inspektører.

· Der skal træffes lovgivningsmæssige og administrative foranstaltninger for at komme i overensstemmelse med gældende EU-lovgivning om beskyttelse af euroen mod falskmøntneri.

Kapitel 33: Finansielle og budgetmæssige bestemmelser 
· Kroatien skal øge den administrative kapacitet og udarbejde procedureregler for at sikre, at der fra tiltrædelsen foretages en korrekt beregning, prognose, opkrævning, betaling og kontrol af egne indtægter samt rapportering herom til EU. 

4.
PROGRAMMERING

Fællesskabets bistand vil blive ydet gennem førtiltrædelsesinstrumentet (IPA) og, for programmer vedtaget før 2007, Rådets forordning nr. 2666/2000 af 5. december 2000 (CARDS-forordningen)
. Denne afgørelse får derfor ingen finansielle virkninger. Finansieringsaftalerne tjener som grundlag for gennemførelsen af de konkrete programmer.

Kroatien kan også få adgang til finansiering fra multilandeprogrammer og horisontale programmer.

5.
STØTTEBETINGELSER

Bistand til de vestlige Balkanlande er betinget af yderligere fremskridt med opfyldelsen af Københavnskriterierne og kravene i stabiliserings- og associeringsaftalen samt af virkeliggørelsen af de specifikke prioriteter for dette tiltrædelsespartnerskab. Hvis disse betingelser ikke overholdes, har Rådet mulighed for at træffe passende foranstaltninger på grundlag af artikel 21 i Rådets forordning (EF) nr. 1085/2006 eller, hvis der er tale om programmer fra før 2007, artikel 5 i Rådets forordning (EF) nr. 2666/2000. Bistanden er ligeledes underlagt de betingelser, Rådet har fastlagt i sine konklusioner af 29. april 1997, bl.a. hvad angår modtagernes pligt til at gennemføre demokratiske, økonomiske og institutionelle reformer. Der er også fastsat specifikke betingelser i de enkelte årlige programmer. Finansieringsafgørelserne vil blive fulgt af en finansieringsaftale, der indgås med Kroatien. 

6.
OVERVÅGNING

Gennemførelsen af tiltrædelsespartnerskabet undersøges inden for rammerne af stabiliserings- og associeringsprocessen, herunder ved hjælp af Kommissionens årlige rapporter, inden for rammerne af politiske og økonomiske dialoger samt på grundlag af de oplysninger, der stilles til rådighed for tiltrædelseskonferencen.
�	EUT L 86 af 24.3.2004, s. 1. Senest ændret ved forordning (EF) nr. 269/2006 (EUT L 47 af 17.2.2006, s. 7).


�	Rådets afgørelse 2006/145/EF af 20. februar 2006 om principperne, prioriteterne og betingelserne for tiltrædelsespartnerskabet med Kroatien (EUT L 55 af 25.2.2006, s. 30).


�	EUT L 210 af 31.7.2006, s. 82.


�	EUT L 306 af 7.12.2000, s. 1. Senest ændret ved forordning (EF) nr. 2112/2005 (EUT L 344 af 27.5.2005).

